คลังถกปธ.ไอแบงก์ มึนหนี้เน่าพุ่งไม่หยุด
คลังถกประธานบอร์ดไอแบงก์ แก้หนี้เสียที่พุ่งไม่หยุด ล่าสุดแตะ 5.7 หมื่นล้าน
7 เม.ย. 2558

คลังถกประธานบอร์ดไอแบงก์ แก้หนี้เสียที่พุ่งไม่หยุด ล่าสุดแตะ 5.7 หมื่นล้าน
นายวิสุทธิ์ ศรีสุพรรณ รมช.คลัง เปิดเผยว่า จะเชิญนายชัยวัฒน์ อุทัยวรรณ ประธานคณะกรรมการธนาคารอิสลามแห่งประเทศไทย (ไอแบงก์) มาหารือมาตรการเร่งด่วนในการฟื้นฟูฐานะไอแบงก์ ที่กำลังมีปัญหาลูกหนี้ตกชั้นเป็นหนี้เสียอย่างรวดเร็ว ล่าสุดมีหนี้เสียถึง 5.7 หมื่นล้านบาท มากกว่า 50% ของสินเชื่อทั้งหมด
ทั้งนี้ กระทรวงการคลังเป็นห่วงหนี้เสียที่เพิ่มขึ้นอย่างรวดเร็ว ซึ่งจากการสอบถามพบว่า เป็นลูกหนี้รายใหญ่หากเร่งแก้ไขได้สำเร็จหนี้เสียจะลดลงอย่างรวดเร็วเช่นกัน
แหล่งข่าวจากกระทรวงการคลัง เปิดเผยว่า ผู้บริหารคลังเป็นห่วงฐานะของไอแบงก์มาก ตลอด 10 เดือนที่คณะรักษาความสงบแห่งชาติบริหารประเทศ ได้ให้ความสำคัญกับการแก้ไขฐานะไอแบงก์มาโดยตลอด แต่ฐานะกลับแย่ลงเรื่อยๆ 
“ตอนนี้คลังไม่รู้จะแก้ไขปัญหาฐานะของไอแบงก์อย่างไร เพราะธนาคารพาณิชย์มีหนี้เสีย 2% แต่ไอแบงก์มีมากกว่า 50% หากจะให้ไอแบงก์อยู่ได้ รัฐบาลต้องใส่เงินเพิ่มทุนอุ้มธนาคารมากกว่า 1.5 หมื่นล้านบาท” แหล่งข่าวเปิดเผย